ባለፉት 18 ወራት ከዋና ዋና ዓለም አቀፍ አጋሮች ጋር ግንኙነትን ለማጠናከር የተደረጉ ጥረቶች ሁሉ ውጤታማ እንደነበሩ የጠቅላይ ሚኒስትር ጽሕፈት ቤት አስታወቀ፡፡
የጠቅላይ ሚኒስትር ጽሕፈት ቤት በማኅበራዊ ገጹ እንዳስታወቀው ባለፉት 18 ወራት ከዋና ዋና ዓለም አቀፍ አጋሮች ጋር የነበረውን ግንኙነት ለማጠናከር የተደረጉ ጥረቶች ሙሉ በሙሉ ስኬታማ ነበሩ፡፡ጠቅላይ ሚኒስትር ዐብይ አሕመድ (ዶክተር) የአውሮፓ ኅብረት የውጪ ጉዳይ እና የደኅንነት ፖሊሲ ከፍተኛ ተወካይ እና የአውሮፓ ኅብረት ኮሚሽን ምክትል ፕሬዝደንት ጆሴፍ ቦሬልን ዛሬ ማለዳ ተቀብለው አነጋግረዋል።ከሁለት ዓመታት ወዲህ የተጀመሩትን የለውጥ ሥራዎች አጠናክሮ ለማስቀጠል መንግሥት ያለውን ቁርጠኝነት ጠቅላይ ሚኒስትር ዐብይ ለጆሴፍ ቦሬል አብራርተውላቸዋል።ወሳኝ የፖለቲካ እና የምጣኔ ሀብት እመርታ የታየባቸውን ምዕራፎች አስመልክተውም ባደረጉት ገለጻም ስኬቶች አስፋፍቶ ለመቀጠል መንግሥት የሚያከናውናቸውን እርምጃዎች አመላክተዋል። የቀጣናውን ሠላም እና ደኅንነት አስመልክቶም ዘላቂ ሠላምን ለማስፈን እስከመጨረሻው መሰዋዕትነት ድረስ እንደሚዘለቅ ዶክተር ዐብይ ተናግረዋል።በጠቅላይ ሚኒስትር ዐብይ የኖቤል ሽልማት ማግኘት ደስታቸውን የገለጹት ቦሬል የአውሮፓ ኅብረት የኢትዮጵያ ታላቅ አጋር መሆኑን አመልክተዋል። ኢትዮጵያ በዲሞክራሲያዊ ሂደት ጉዞዋን ስትቀጥል፣ የኅብረቱ ድጋፍ እንደማይለያት በመግለጽ በቅርበት አብሮ ለመሥራት ቃል ገብተዋል።